Document ID: 32013R1391

KOMMISSIONENS DELEGEREDE FORORDNING (EU) Nr. 1391/2013
af 14. oktober 2013
om ændring af Europa-Parlamentets og Rådets forordning (EU) nr. 347/2013 om retningslinjer for den transeuropæiske energiinfrastruktur, hvad angår EU-listen over projekter af fælles interesse
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EU) nr. 347/2013 af 17. april 2013 om retningslinjer for den transeuropæiske energiinfrastruktur og om ophævelse af beslutning nr. 1364/2006/EF og ændring af forordning (EF) nr. 713/2009, (EF) nr. 714/2009 og (EF) nr. 715/2009 (1), særlig artikel 3, stk. 4, og
ud fra følgende betragtninger:
(1)
Ved forordning (EU) nr. 347/2013 fastsættes nye rammer for planlægningen af infrastrukturen og projektgennemførelsen i perioden frem til 2020 og derefter. Der udpeges ni strategiske, geografiske prioriterede infrastrukturkorridorer inden for el, gas og olie og tre EU-dækkende prioriterede infrastrukturområder for elmotorveje, intelligente net og CO2-transportnet, og der indføres en gennemskuelig og inklusiv proces for at udpege konkrete projekter af fælles interesse. Projekter, der er angivet som projekter af fælles interesse, vil drage fordel af hurtigere og mere strømlinede tilladelsesprocedurer, bedre regulering og - hvor det er relevant - finansiel støtte fra Connecting Europe-faciliteten (CEF).
(2)
I henhold til artikel 3, stk. 4, i forordning (EU) nr. 347/2013 tillægges Kommissionen beføjelser til at vedtage delegerede retsakter med henblik på at opstille EU-listen over projekter af fælles interesse (EU-listen) på grundlag af de regionale lister, som er vedtaget af de beslutningstagende instanser i de regionale grupper, der er nedsat i henhold til nævnte forordning.
(3)
Projektforslag, som er forelagt med henblik på optagelse på den første EU-liste over projekter af fælles interesse, blev vurderet af regionale grupper, som er nedsat i henhold til forordning (EU) nr. 347/2013, og som er sammensat af repræsentanter for medlemsstaterne, de nationale regulerende myndigheder, transmissionssystemoperatørerne (TSO’erne) samt Kommissionen, agenturet for samarbejde mellem energireguleringsmyndigheder (»agenturet«) og det europæiske net af transmissionssystemoperatører for elektricitet og gas (ENTSO-E og ENTSO-G).
(4)
I forbindelse med de regionale gruppers arbejde blev der foretaget en høring af organisationer, der repræsenterer de relevante interesseparter og herunder producenter, distributionssystemoperatører, forsyningsvirksomheder, forbrugere og miljøbeskyttelsesorganisationer.
(5)
Der blev den 13. juli 2013 opnået enighed om udkastet til regionale lister på et møde på teknisk plan blandt repræsentanter for Kommissionen og de relevante medlemsstater. På grundlag af agenturets udtalelse om udkastet til regionale lister, der blev afgivet den 17. juli 2013, vedtog de regionale gruppers beslutningstagende instanser de endelige regionale lister den 24. juli 2013. Alle de foreslåede projekter er godkendt af de medlemsstater, hvis områder berøres, i overensstemmelse med artikel 172 i TEUF og med artikel 3, stk. 3, litra a), i forordning (EU) nr. 347/2013.
(6)
EU-listen over projekter af fælles interesse bygger på de endelige regionale lister. Ét projekt måtte udgå af listen på grund af igangværende drøftelser om udpegningen af Natura 2000-områder.
(7)
Projekterne på den første EU-liste over projekter af fælles interesse blev vurderet ud fra og opfylder ifølge vurderingen kriterierne for projekter af fælles interesse, der er omhandlet i artikel 4 i forordning (EU) nr. 347/2013.
(8)
Den tværregionale sammenhæng blev sikret, idet agenturets udtalelse af 17. juli 2013 blev taget i betragtning.
(9)
Projekterne af fælles interesse er opført i samme rækkefølge som de prioriterede korridorer, der er angivet i bilag I til forordning (EU) nr. 347/2013. Listen indeholder ingen rangordning af projekterne.
(10)
Projekter af fælles interesse er enten opført som enkeltstående projekter af fælles interesse eller som en del af en klynge af flere projekter af fælles interesse. Nogle projekter af fælles interesse tilhører samme klynge på grund af deres indbyrdes sammenhæng eller på grund af deres potentielt konkurrerende eller konkurrerende karakter (2). Alle projekter af fælles interesse er underlagt samme rettigheder og forpligtelser, som er fastlagt ved forordning (EU) nr. 347/2013.
(11)
EU-listen indeholder projekter af fælles interesse, som befinder sig i forskellige faser af deres udvikling. Nogle projekter befinder sig stadig i tidlige faser, dvs. forundersøgelser, gennemførlighedsundersøgelser eller vurderingsfaser. I disse tilfælde er der stadig behov for undersøgelser for at påvise, at projekterne er teknisk og økonomisk gennemførlige, og at de er i overensstemmelse med EU-lovgivningen og navnlig med EU’s miljølovgivning. Potentielle miljøpåvirkninger bør i den forbindelse afdækkes i tilstrækkelig grad, vurderes og undgås eller afbødes.
(12)
Optagelse af projekter på EU-listen over projekter af fælles interesse - navnlig af projekter, der stadig befinder sig i de tidlige faser - sker med forbehold af resultatet af relevante miljøvurderinger og tilladelsesprocedurer. Projekter, der ikke er i overensstemmelse med EU-lovgivningen, bør udgå af EU-listen over projekter af fælles interesse. Gennemførelsen af projekter af fælles interesse og herunder overholdelsen af EU-lovgivningen, bør overvåges på nationalt plan og i henhold til artikel 5 i forordning (EU) nr. 347/2013.
(13)
I henhold til artikel 3, stk. 4, i forordning (EU) nr. 347/2013 skal EU-listen have form af et bilag til samme forordning.
(14)
Forordning (EU) nr. 347/2013 bør derfor ændres i overensstemmelse hermed -
VEDTAGET DENNE FORORDNING:
Artikel 1
Bilag VII tilføjes til forordning (EF) nr. 347/2013 som angivet i bilaget til nærværende forordning.
Artikel 2
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 14. oktober 2013.

Labels: 15
14